b'\n_START_ARTICLE_\nJohannes Snellmann\n_START_PARAGRAPH_\nJohannes (Johan) Snellmann (elo-syyskuun vaihde 1711 Oulu \xe2\x80\x93 13. hein\xc3\xa4kuuta 1738 Ii) oli suomalainen historioitsija. H\xc3\xa4nen 1737 julkaisemansa kaksiosainen maisterinv\xc3\xa4it\xc3\xb6skirja De Urbe Uloa oli ensimm\xc3\xa4inen Oulun kaupunkia k\xc3\xa4sitellyt historiallinen teos. V\xc3\xa4it\xc3\xb6skirjassaan Snellmann k\xc3\xa4sitteli Oulun historiaa, rakennuksia, asemakaavaa, elinkeinoja ja kauppaa._NEWLINE_Snellmannin vanhemmat olivat Oulun tullitarkastaja Johan Snellmann (k. 1759) ja Anna Enroth. Snellmann k\xc3\xa4vi Oulun triviaalikoulua 1720-luvulla ja opiskeli sitten Uppsalan yliopistossa vuodesta 1731 ja Turun akatemiassa vuodesta 1736. Snellmann toimi Oulun triviaalikoulun alempana kollegana vuodesta 1733 ja ylemp\xc3\xa4n\xc3\xa4 kollegana vuodesta 1737. H\xc3\xa4n kuoli hein\xc3\xa4kuussa 1738 matkalla ollessaan Iin satamassa._NEWLINE_Snellmann oli naimisissa vuodesta 1738 Elisabet Caliciuksen kanssa.'